De la Serna explica que la inversió público-privada representarà el desenvolupament immobiliari de 328 hectàrees i que es reservaran 215 hectàrees a conservar espais naturals del Delta ACN Barcelona.-El ministre de Foment, Íñigo de la Serna, ha presentat aquest dimecres un macropla immobiliari per transformar el domini de l'aeroport de Barcelona-El Prat en una zona dedicada a la logística, els serveis d'aeronàutica i oficines per a empreses de l'economia digital. Durant la presentació aquest dimecres al matí del Màster Pla Immobiliari de l'Aeroport de Barcelona-El Prat a la Llotja de Mar, De la Serna ha qualificat l'operació de "volum gegantesc": de les 1.553 hectàrees que ocupa el domini de l'aeroport, 543 estan lliures i disponibles. D'aquestes, 328 hectàrees es dedicaran al desenvolupament immobiliari i 215 hectàrees es destinaran a la conservació i creació d'espais naturals associats al Delta del Llobregat. De la Serna ha explicat que el pla immobiliari s'executarà durant els propers vint anys i es preveu que la inversió público-privada total arribi als 1.264 milions d'euros. El ministre ha detallat que "el major pes de la inversió recaurà en el sector privat" i provindrà de les empreses que s'instal·lin en el complex. Després de la tramitacions administratives que s'iniciaran en els propers mesos, De la Serna ha previst que a finals de 2019 es podria iniciar la construcció de les primeres zones del complex urbanístic. "Hi ha demanda de les empreses d'espais així", ha afegit el ministre de Foment. El pla constarà de tres fases. Durant la primera fase, que durarà cinc anys, es destinaran 386 milions d'euros en la construcció de 725.000 metres quadrats. La fase dos tindrà un període d'execució de deu anys i preveu invertir 780 milions d'euros en completar l'edificació 1,2 milions de metres quadrats (en xifres acumulades amb la fase anterior). Durant la fase final, en el termini citat de vint anys, s'invertiran 1.246 milions d'euros en aixecar 1,8 milions de metres quadrats d'edificació. De la Serna ha apuntat que és el primer pla immobiliari que es desenvolupa per a un aeroport a Espanya. El ministre ha indicat que el Prat es tracta d'una instal·lació especial per trobar-se en mig d'un espai natural com el Delta del Llobregat, però inserit en una gran conurbació com la de Barcelona. De la Serna ha remarcat que el pla es basarà sobre els pilars de la sostenibilitat, el desenvolupament econòmic, la innovació i la captació d'inversió en R+D. El pla de Foment tindrà un desenvolupament immobiliari "equivalent a 470 camps de futbol", segons el ministre, i representa "aproximadament 1,5 cops l'operació Chamartín, que avui en dia és la més important d'Europa". Tanmateix, el ministra afirma que "no es vol fer un desenvolupament massiu, perquè es destinen zones verdes a l'interior de la zona edificada i es dediquen 215 hectàrees per a la conservació d'espais naturals associats al Delta del Llobregat". El pla d'usos determina quatre àrees de desenvolupament: un parc logístic, un espai dedicat a activitats de càrrega de l'aeroport i comerç electrònic, una zona preparada per acollir activitats relatives a la indústria 4.0 i a l'aeronàutica, i una zona d'oficines i de viver d'empreses. Igualment, es desenvoluparà l'anomenada AirCity com a espai comercial a les zones adjacents a les terminals 1 i 2.

Summary: Foment presenta un pla de 1.264 MEUR per transformar el domini de l'aeroport del Prat en un centre logístic i d'oficines


L'autòpsia apunta que la parella trobada sense vida en un iot al port de Roses (Alt Empordà) va morir intoxicada per monòxid de carboni. Els forenses que han examinat els dos cadàvers a l'Institut de Medicina Legal de Girona (IMLG) es decanten per aquesta causa, però tampoc en descarten del tot d'altres, com ara la mescla d'alcohol i drogues. Per això, els metges han extret mostres de sang i de teixits dels dos cossos, el d'un italià de 45 anys i el d'una russa de 28, i els han enviat a analitzar al laboratori. Els resultats toxicològics seran clau per concloure la causa de la mort. En paral·lel, també es creuarà l'informe de l'autòpsia amb la investigació policial, per veure si la parella hauria deixat el motor encès o bé a l'interior del camarot hi havia algun punt per on s'escapava monòxid de carboni. Les dues víctimes, un italià de 45 anys i una russa de 28, havien arribat a Roses dissabte al vespre. Viatjaven en una llanxa motora, que van amarrar en un punt del port reservat a estades puntuals. Després, van sortir a sopar en un restaurant i van tornar a bord del iot. Aquest va ser el darrer cop que se'ls va veure amb vida. Ahir a la tarda, un treballador del port va anar fins a l'amarrador per preguntar a la parella si volien pagar una nit més de lloguer. Quan es va acostar a l'embarcació, a través de l'espiell va veure el cos de l'home desplomat. Eren cap a les sis de la tarda. Policia Local, Mossos d'Esquadra i Bombers van anar fins al lloc. Aquests últims van ser els qui van obrir la porta del camarot, perquè estava tancada i va caler forçar-la. Els agents d'investigació, després de localitzar els cadàvers de la parella, van estar recollint proves fins a la nit. A l'interior del camarot –l'únic que tenia la llanxa- els mossos hi van trobar drogues, alcohol i també joguines sexuals.  Possible intoxicació Els cossos de les víctimes es van traslladar a l'IMLG, on aquest dilluns els forenses els hi han fet l'autòpsia. A l'informe preliminar, els metges hi fan constar que els cadàvers no presenten signes de violència i que la causa de la mort és una possible intoxicació, segurament per monòxid de carboni. De totes maneres, per saber-ho del cert, caldrà esperar els resultats de toxicologia. Els forenses es decanten per la hipòtesi que una fuita del motor, o bé una mala combustió, van fer que el camarot s'omplís de monòxid de carboni i la parella morís asfixiada. Ara bé, tampoc en descarten d'altres, com ara la mescla d'alcohol i drogues. Per això, els resultats del laboratori –que encara trigaran uns dies- seran clau per decantar la balança cap a una o altra causa. En paral·lel, els resultats de l'autòpsia també es creuaran amb la investigació policial. Entre d'altres, per veure si l'italià de 45 anys i la russa de 28 s'haurien deixat el motor obert (i per tant, el iot s'hagués quedat sense combustible) o bé hi havia algun punt del camarot per on podria escapar-se el monòxid procedent del motor de la llanxa.  Mentrestant, l'embarcació es manté amarrada al port de Roses. Els Mossos d'Esquadra, després de recollir les proves i que es fes l'aixecament dels cadàvers, van acordonar la llanxa.

Summary: L'autòpsia apunta que la parella trobada sense vida en un iot a Roses va morir intoxicada per monòxid de carboni


El conseller d'Interior, Miquel Buch, ha exposat que hi ha un "risc gran" d'incendis a Catalunya aquest estiu "malgrat la falsa sensació que ha plogut prou" per la "desestacionalització i els efectes del canvi climàtic". Durant una compareixença al Parlament el conseller ha fet balanç de la campanya de l'estiu passat i ha destacat que l'incendi de la Ribera d'Ebre va ser el vuitè més ràpid de l'any passat al món, per davant d'Austràlia, Sibèria o Amazones. Ha explicat que per la d'aquest any es destinaran 16 milions d'euros i es duran a terme diverses millores operatives. També ha indicat que els bombers reforçaran la flota mòbil amb 263 nous vehicles que costaran uns 18,5 milions d'euros. Pel que fa al risc d'incendi forestal, el conseller ha explicat que l’hivern del 2019 al 2020 ha estat càlid i humit. En aquest sentit, el mes gener ha estat el més humit des que es tenen dades i l'abril el més humit dels 15 darrers anys. El mes de febrer, per la seva banda, ha estat el més sec dels darrers 15 anys. Davant aquesta "dinàmica de canvi climàtic" el conseller ha demanat "no abaixar la guàrdia". Els analistes dels Bombers preveuen que, a llarg termini la previsió meteorològica reafirma la tendència càlida del 2020. De fet, diversos models estan marcant la península com a "punt calent d'incendis per aquest estiu 2020", ha exposat Buch.  El conseller ha explicat que les hipòtesis per a Catalunya durant aquest estiu van entre dos límits. Per una banda hi ha la possibilitat d'un escenari altament complex, amb una campanya d’incendis de cereals al voltant de Sant Joan, i després incendis forestals amb un pic a finals de juliol, com va passar els anys 2003 i 2009. D'altra banda l'escenari també podria ser més favorable, si finalment es produeixen tempestes al juny que calmin aquesta campanya del cereal i Sant Joan, tot i que la campanya forestal continuaria a finals de juliol i principis d'agost. Per afrontar la propera campanya d'incendis els Bombers han incorporat millores operatives, que tenen a veure amb el desplegament de nou bases per fer actuacions preventives, la revisió del procediment de relleus en actuacions de llarga durada, millores per l'avituallament en actuacions de llarga durada o la potenciació del software, entre d'altres. El dispositiu operatiu s'ha reforçat amb 551 noves contractacions distribuïdes territorialment. També es disposaran de 36 mitjans aeris, 11 dels quals procedents del govern espanyol. Buch ha explicat el "nou model" dels Bombers per afrontar la campanya forestal, que vol donar resposta a la "desestacionalització" provocada pel canvi climàtic, que fa que els incendis siguin més difícils de preveure. Ha afegit que l'estudi dels incendis que l'any passat hi va haver a Bolívia i el Paraguai, que són "incendis de sisena generació" han de servir per millorar l'extinció dels futurs incendis que hi pugui haver a Catalunya. Aquests incendis "a conseqüència del canvi climàtic" estan "fora de la capacitat d'extinció dels cossos de bombers" i són "més intensos, ràpids i incontrolables". Balanç de l'any passat El 62% dels incendis de l'any passat van ser provocats per l'acció humana, el 22% van ser intencionats, el 21% causats per accidents i el 19% per negligències. La consellera d'Agricultura, Ramaderia, Pesca i Alimentació, Teresa Jordà, ha posat aquesta xifra en relació amb la d'anys anteriors, quan aquest percentatge havia arribat al 88% dels incendis i ha atribuït l'evolució de les dades a la "conscienciació". L'any passat hi van haver 233 incendis que van cremar 6.459,10 hectàrees de vegetació, 4.462 de les quals eren de bosc. D'aquests focs, onze van cremar més de 10 hectàrees, 23 entre una i deu hectàrees i la resta, el 85%, menys d'una hectàrea, ha exposat Jordà. També ha elogiat la tasca preventiva en la sega de cereals, ja que s'ha passat de 34 incendis provocats per la sega el 2012 a només 6 el 2019, cosa que suposa una reducció del 80%. La del 2019 va ser "una campanya global intensa" a Catalunya, si bé va començar al juny amb intensitat, al juliol es va començar a calmar, ha destacat Buch. Per explicar la "situació crítica" que ha dit que es va viure a Catalunya l'any passat ha destacat que l'incendi que va començar el 26 de juny a la Torre de l'Espanyol "va ser el vuitè incendi més ràpid de l’any passat a nivell mundial, respecte a altres indrets on van patir grans incendis forestals com Austràlia, Sibèria o Amazones". Ha destacat que l'incendi de la Ribera d'Ebre va cremar 5046 hectàrees i el segon, el de Capellades, en va cremar 58. Jordà ha explicat que els Agents Rurals han fet aquest any 1.082 inspeccions en línies elèctriques aèries i han interposat 200 denúncies. També s'han inspeccionat 236 camins i 389 urbanitzacions, a les quals s'han interposat 47 denúncies per deficiències en les franges desbrossades. En tot cas, Jordà ha dit que la millor prevenció és tenir pagesos i ramaders al territori. Guaites forestals Els grups parlamentaris han donat bàsicament suport al Departament d'Agricultura i als Bombers en les feines de prevenció i extinció d'incendis, però algun grup ha demanat més pressupost per a la prevenció, uns 5,9 milions d'euros, que de mitjana suposa un 10% del total dels diners dedicats als incendis, mentre que el 90% va per a l'extinció. En tot cas, l'oposició ha demanat més rapidesa en l'increment de material i mitjans pels Bombers, cosa a la qual Buch ha respost que no podia incrementar els ritmes administratius. Diversos grups han qüestionat la decisió d'Interior de prescindir de la trentena de guaites forestals i substituir-los per càmeres. Consideren que la feina que fan no és substituïble i que les càmeres haurien de ser complementàries. En canvi, Buch ha dit que el model de guaites és "del passat" i que només treballen tres mesos l'any. Ha assegurat que les càmeres abastaran un 43% més de territori, funcionaran les 24 hores al dia i els 365 dies a l'any, gravant imatges que es visualitzaran des de les sales de comandament i es podran analitzar a posteriori. A més, ha dit que només un 0,59% dels incendis dels últims deu anys han estat alertats per guaites forestals. En aquest sentit, ha recordat que la immensa majoria de la població té telèfons mòbils i pot avisar immediatament en cas de veure una columna de fum. A més, Buch ha dit que s'ha ofert als guaites contractar-los tot l'any en altres tasques auxiliars i de prevenció. En aquest sentit, la comissió d'Interior ha aprovat per unanimitat la compareixença del director general de Prevenció i Extinció d'Incendis, Manel Pardo, i de representants del col·lectiu afectat, per parlar de la qüestió. Els grups també han aprovat la compareixença de Buch per parlar del dret a manifestació en el context de la covid-19, però ha descartat la compareixença del conseller i del director general de la Policia, Pere Ferrer, per parlar de suposades filtracions dels Mossos a l'exconsellera de Cultura Laura Borràs per la investigació per corrupció o de les amenaces a advocats que defensen mossos investigats per la Divisió d'Afers Interns.

Summary: ACTUALIZACIÓ:Buch diu que hi ha un "risc gran" d'incendis aquest estiu malgrat "la falsa sensació que ha plogut prou"


La menció especial als mitjans de comunicació ha estat per CatalunyaPlural.cat ACN Barcelona.-El col·lectiu dels ‘iaioflautes’ ha rebut aquest dimecres a la tarda el Premi Solidaritat 2016, que atorga l’Institut de Drets Humans de Catalunya (IDHC), i el diari digital CatalunyaPlural.cat la menció especial als mitjans de comunicació. El premi, que l’IDHC lliura des de fa trenta anys, l’ha recollit en nom dels ‘iaioflautes’ Juan Navarro, acompanyat d’altres membres del col·lectiu i enmig d’una llarga ovació de les més de dues-centes persones que han omplert l’auditori. En nom del col·lectiu, Alfonso Romero i Rosario Cunillera s’han reivindicat com a “filles del 15M” i d’altres col·lectius, com Stop Pujades, el Sap Muntanya, l’Ateneu la Bòbila, Feministes Indignades, Putes Indignades, Cuineres Indignades, el sindicat de manters, Metro Munster, les Kellys, la PAH i “tots els qui lluiten per una vida digna”. En el discurs que han fet després de rebre el premi, que han deixat clar que “és de tots”, els ‘iaioflautes’ no han estalviat crítiques cap a les administracions per les retallades; han denunciat la corrupció, els oligopolis i la “crisi de solidaritat”, amb relació als refugiats; han alertat sobre el rebrot dels feixismes; han fet una crida a “crear estructures de poder popular” i a encetar “un nou cicle de mobilitzacions”, i han convidat els assistents a fer un minut de silenci dempeus pels migrants “que moren per la incapacitat dels governants”. Josep Carles Rius, president de la fundació que edita CatalunyaPlural.cat, ha assegurat, en recollir la menció especial als mitjans de comunicació, que “la societat implicada i compromesa és més necessària que mai”, i ha advertit també que cal que el periodisme estigui “al servei dels ciutadans i no dels poders, que cerqui la veracitat i no la propaganda”. “És el moment que els periodistes prenguem la iniciativa”, ha conclòs. L’encarregada de lliurar el premi ha estat la presidenta del Parlament, Carme Forcadell. També hi ha assistir el secretari tercer, Joan Josep Nuet, i altres diputats de la cambra.

Summary: Els ‘iaioflautes’ reben el Premi Solidaritat 2016


Un total de 47 usuaris de la residència Amavir de Vilanova del Camí han mort des de l'inici de la pandèmia. Així ho ha confirmat a l'ACN l'alcaldessa del municipi, Noemí Trucharte, que ha lamentat que a hores d'ara no han pogut determinar quants estaven contagiats per la covid-19 perquè no a tothom se li va practicar el test i també estan pendents de resultats. En aquests moments 58 dels 107 usuaris que queden a la residència estan aïllats perquè han donat positiu a la prova. La xifra podria incrementar-se, ha avançat, ja que hi ha residents que estan pendents de la prova de PCR perquè inicialment se'ls va fer testos ràpids. En els darrers dies s'han reincorporat vuit dels 21 treballadors que estaven confinats amb símptomes de la covid-19. Aquest divendres, per segona setmana consecutiva, l'Ajuntament de Vilanova s'ha fet càrrec de la desinfecció de les instal·lacions de la residència. Les setmanes anteriors, la gestora de la llar i, posteriorment, la Unitat Militar d'Emergències (UME) també n'havien realitzat. Pendents de Salut L'Ajuntament de Vilanova del Camí va demanar al Departament d'Afers Socials que s'estudiés la possibilitat d'intervenir la residència. Dos dies després les residències van passar a ser competència de Salut i el consistori va reiterar la petició. A hores d'ara, diu Trucharte, segueixen esperant una resposta. El consistori també ha demanat que el centre compti amb metge propi, ja que fa tres setmanes que no en té, i s'està assumint les funcions des del CAP. De moment tampoc se'ls ha donat resposta. Investigació a posteriori En donar-se a conèixer les primeres defuncions a la residència, l'Ajuntament de Vilanova del Camí va anunciar que actuaria d'ofici i presentaria el cas davant la fiscalia per demanar que s'iniciï una investigació. Segons Trucharte, ara la prioritat és la "sanitat" però reitera que quan tot acabi demanaran que s'investiguin els fets. "Si tot s'ha fet bé els familiars estaran més tranquils, però, si hi ha hagut alguna negligència, voldrem que responguin", ha assegurat.

Summary: La residència de Vilanova del Camí suma 47 defuncions des de l'inici de la pandèmia


La temperatura ha estat normal arreu del país amb l'excepció del fred en punts del nord i més càlids en punts del sud  ACN Barcelona.-L'hivern que està a punt de finalitzar ha estat el més plujós dels darrers nou anys, tot i que la precipitació ha estat força irregular, segons el Servei Meteorològic de Catalunya. Als extrems sud i nord-est, s'ha recollit força menys precipitació que la mitjana, en la línia de la primavera, estiu i tardor passats, mentre que al Pirineu i Prepirineu, sobretot al seu vessant nord i a la Conca del Llobregat, han rebut precipitació que excedeix àmpliament a la mitjana climàtica. A la major part de Catalunya, els valors de precipitació han estat semblants o per sobre de la mitjana. Per tot això, amb el dèficit dels darrers anys ha fet que hagi estat el més plujós des del 2009-2010. El febrer ha contribuït a aquest balanç, seguit del gener, mentre que al desembre va ser força sec, a excepció del Pirineu. Pel que fa les temperatures, ha estat normal a la major part del territori, tot i que ha estat càlid a punts del sud i fred al terç nord. Concretament, ha resultat fred al Pirineu, Prepirineu i punts del litoral i prelitoral Nord i Central, mentre que es pot qualificar de càlid a bona part de les Terres de l'Ebre, punts del litoral i prelitoral Sud i Central i de l'altiplà de la Segarra. Per mesos, el gener ha estat més aviat càlid però el febrer marcadament fred. L'hivern va començar amb un desembre que es podia qualificar de normal o fred en general, tret d'alguns punts de l'Ebre i de la ciutat de Barcelona, on va resultar càlid. Al gener, en canvi, els valors van ser superiors als habituals pels corrents del sud i va ser dels més càlids de les darreres dècades a punts del litoral Central, de Ponent, del prelitoral sud i a les Terres de l'Ebre. Per contra, el febrer ha estat un mes clarament fred a Catalunya i molt més fred al Pirineu, als punts més elevats del Prepirineu i al massís del Port.

Summary: Aquest hivern ha estat el més plujós dels darrers nou anys


Uns 40 pares i mares de l’escola Joan Coromines de Mataró han tallat el trànsit aquest dimecres a primera hora per exigir més presència policial a les hores d’entrada i sortida dels infants. Les famílies recorden que el centre, on diàriament acuden més de 400 alumnes, està dispersat en tres edificis –un dels quals es troba allunyat de la resta-. Això, asseguren, augmenta el perill d’atropellament a les hores punta, ja que les famílies “corren amb pressa” en una zona de “molt trànsit i poca visibilitat”. Es dona la circumstància, que fa un any, la Policia Local va multar una mare d’aquest centre per “caminar amb un cotxet per la calçada, no fent cas de les indicacions dels agents”. Óscar González, portaveu de l’AFA (Associació de Familiars d’Alumnes), ha lamentat que l’Ajuntament no destini efectius policials a vigilar el trànsit els cinc dies de la setmana, i que tant sols comptin amb agents de la Policia de Barri els dimarts i dijous. Cansats de la situació, faran talls de trànsit a primera hora del matí els dimecres i divendres. Els pares i mares de l’escola Joan Coromines critiquen la “provisionalitat” en què es troba el centre, ja que asseguren que “fa 10 anys” que l’administració els garanteix que tindran un nou edifici i podran abandonar les instal•lacions que antigament ja havien utilitzat altres escoles. Amb tot, Óscar González recela que el nou edifici sigui una realitat en menys de vuit anys, i lamenta que els alumnes estiguin dispersats en diferents instal•lacions, amb la mobilitat que això comporta, per exemple, a l’hora del menjador del migdia. “L’escola es troba en una cruïlla amb molt trànsit, amb autobusos que pugen a les cantonades, on hi esperen moltes famílies amb poc espai, i això ha fet que més d’un cop haguem patit ensurts per risc d’atropellament”, explica González, tot recordant que fa un any el centre va enviar un informe a l’Ajuntament exposant la situació i reclamant solucions a la mobilitat i seguretat de l’escola. De fet, fa poc més d’un any, una de les mares que acut diàriament a aquest centre va ser multada per la Policia Local amb una sanció de 200 euros per caminar amb un cotxet per la calçada sense atendre les indicacions dels agents. L’afectada va argumentar que havia baixat de la vorera perquè el carrer és massa estret per passar-hi amb el cotxet i el seu altre fill, i insistia que l’ordenança de circulació contempla aquests supòsits. El consistori, però, va assegurar que la sanció era per haver fet cas omís a les indicacions dels agents que l’advertien del risc de circular per la calçada.  “Compromís de mínims” Després del primer informe enviat des de l’escola, l’AFA va enviar altres cartes adreçades als regidors de Mobilitat i d’Educació, reclamant acompanyament policial “perquè és una de les escoles amb més perillositat”. Finalment, l’Ajuntament va oferir un “compromís de mínims”, segons defineixen les famílies, garantint vigilància de la Policia de Barri els dimarts i dijous a totes les entrades i sortides dels infants. Óscar González assegura, però, que en més d’una ocasió els agents no han comparegut perquè han sorgit altres incidències. Molestos amb la situació i persistents en reclamar seguretat per a tots els dies de la setmana, les famílies preveuen tallar el trànsit a la zona d’accés a l’escola tots els dimecres i divendres fins que acabi el curs, i no descarten mantenir la protesta de cara al setembre.

Summary: Diverses famílies d’una escola de Mataró tallen el trànsit per exigir més seguretat als moments d’entrada i sortida


Òmnium Cultural i les principals colles castelleres de Catalunya han creat un mocador de color groc per donar suport als polítics i líders independentistes empresonats i als seus familiars. El Mocador Casteller Solidari, groc i amb piquets blancs –com la tradicional peça de color vermell–, porta la inscripció 'Llibertat presos polítics' i les colles el podran portar aquesta temporada. La idea va sorgir de la colla castellera Moixiganguers d'Igualada i s'hi han sumat les altres colles castelleres i també la Coordinadora de Colles Castelleres de Catalunya. "El fet casteller és una de les millors imatges que dona Catalunya al món a través de la cultura i, a la vegada, la cultura és el millor antídot contra la repressió. Creiem que és una aliança perfecta", ha afirmat el vicepresident d'Òmnium, Marcel Mauri, en un acte amb les colles i amb familiars dels presos per presentar el mocador. Els beneficis que es recaptin amb la seva venda es destinaran a la Caixa de Solidaritat que gestionen l'ANC i Òmnium.

Summary: Les colles castelleres i Òmnium Cultural creen un mocador de color groc per donar suport als polítics empresonats


La líder de Cs, Inés Arrimadas, ha preguntat a l’expresident de la Generalitat Artur Mas si segueix posant la mà al foc per Germà Gordó, Felip Puig i Daniel Osàcar. “No sigui que Osàcar sigui el Bárcenas de CDC i que trobem un missatge dient: Daniel sigues fort”, ha afirmat en el marc de la compareixença de Mas a la Comissió d’Afers Institucionals (CAI) del Parlament. Arrimadas també ha interpel·lat Mas per saber si assumirà responsabilitats polítiques si la justícia conclou que hi havia finançament irregular a canvi d’obra pública i li ha demanat que aclareixi si va arribar a un acord amb l’expresident Pasqual Maragall perquè no es continués parlant del 3%. Segons Arrimadas, hi ha massa preguntes sense resposta i ha conclòs que CDC va decidir apostar per la independència per “tapar els casos de corrupció”.  En la seva intervenció, Arrimadas ha relacionat directament el suposat finançament irregular de CDC amb el procés assegurant que Mas s’ha anat tornant independentista a mesura que avançaven els casos de suposada corrupció. “Han decidit apostar per la independència per tapar casos de corrupció i fugir de la justícia”, ha denunciat la cap de l’oposició. En el seu torn de rèplica ha insistit en aquesta idea afirmat que el PDeCAT continua tenint un problema “que es diu 4%” i ha conclòs que no podran tapar mai aquesta qüestió amb una estelada per molt gran que sigui. Segons Arrimadas, CDC ha utilitzat una “estratègia per distreure l’atenció” canviant de nom el partit però ha afegit que aquesta estratègia no ha convençut ni a Cs ni als catalans.  Per Arrimadas, hi ha preguntes sense respondre i n’ha llançat una bateria. “Segueix afirmant  que mai hi ha hagut fiançament il·legal de CDC? Creu que Montull diu una mentida quan afirma que cada vegada CDC volia més diners? És una mentida el que ha dit Millet i Montull afirmant que hi havia un modus operandi? Tot això és fals?”, l’ha interpel·lat. Pel que fa a les responsabilitats polítiques no ha entrat a valorar si ja les hauria d’assumir encara que els processos judicials estiguin en marxa però li ha preguntat directament si ho farà en cas que la justícia conclogui que existia finançament irregular a canvi d’obra pública.

Summary: Arrimadas pregunta a Mas si segueix posant al mà al foc per Gordó, Felip Puig i Osàcar


El Govern, els partits i les entitats sobiranistes han carregat contra el veto de la Junta Electoral Central (JEC) a Carles Puigdemont, Toni Comín i Clara Ponsatí com a candidats de JxCat a l'Eurocambra. En la concentració d'aquest divendres a la tarda davant la delegació del govern espanyol a Barcelona, la consellera Meritxell Budó ha celebrat que la Fiscalia de Madrid hagi donat la raó a JxCat. En declaracions a la premsa, Elisenda Paluzie (ANC), Marcel Mauri (Òmnium), Elsa Artadi (JxCat), Ernest Maragall (ERC), Jaume Asens (CatECP) i Carles Riera (CUP) han constatat "l'atac" a la democràcia que suposa la sentència de la JEC i s'ha mostrat confiats que la justícia acabi aixecant el veto. Riera ha preguntat a les forces democràtiques "fins quan" continuaran participant en eleccions on l'Estat hi va "amb les cartes marcades". En l'atenció als mitjans, Budó ha celebrat que la Fiscalia s'oposi a la decisió de la JEC, i s'ha mostrat esperançada que la justícia tingui "aviat" la mateixa opinió que el ministeri públic. La consellera consideraria "molt greu" que la resolució de la Junta Electoral de vetar Puigdemont, Comín i Ponsatí tiressin endavant. Al seu torn, Artadi ha fet una crida a aturar la "deriva democràtica" de l'Estat i ha asseverat que Puigdemont és el "líder de l'independentisme". La candidata de JxCat a Barcelona creu que aquest dissabte la justícia els donarà la raó. Per altra banda, Maragall ha aplaudit que la Fiscalia afegeixi un "indici més" en el "trencament intern" de l'Estat, i el seu "desconcert". El cap de llista d'ERC a Barcelona ha evidenciat la "vergonya institucional" d'Espanya, "obsessionada" en aturar els objectius de l'independentisme. Al seu torn, Asens ha mostrat la "solidaritat" dels comuns amb els seus rivals electorals i ha acusat PP i Cs d'intentar carregar-se l'independentisme i la democràcia. Més contundent ha estat Riera. El cupaire ha preguntat a les forces democràtiques fins quan seguiran suportant i aguantant els "embats democràtics i repressius" de l'Estat, i acceptant "jocs" on Espanya hi va amb les "cartes marcades al seu favor". El diputat anticapitalista ha afegit que, si els partits no estiguessin "tan pendents" de prioritzar eleccions, de repartir-se el poder i del "partidisme", el sobiranisme estaria més preparat per emprendre de forma "contundent i unitària" algunes "fórmules més rotundes" per fer front a la situació.

Summary: Govern, partits i entitats sobiranistes carreguen contra la JEC i esperen que la justícia aixequi el veto a Puigdemont


La comissió d'Ecologia, Urbanisme i Mobilitat de l'Ajuntament de Barcelona s'ha posicionat en contra de rescindir el contracte del túnel de Glòries, tal i com plantejava el govern municipal. Segons les estimacions de BIMSA, la resolució suposaria licitar un nou projecte el 21 de juliol i començar les obres durant el mes de gener del 2018, el que implicaria una aturada de vuit o nou mesos i una nova licitació per valor de 40 MEUR. Parar les obres costaria uns 1,7 milions. Només la CUP ha avalat la proposta de l'executiu, argumentant que cal treure el control de les obres a empreses investigades pel cas 3%. La resta de grups hi han votat en contra, mentre que el regidor no adscrit, Gerard Ardanuy s'hi ha abstingut. L'oposició ha acusat el govern de buscar un "xec en blanc", ha denunciat la manca d'informació per prendre la decisió i ha rebutjat paralitzar les obres.  El govern municipal va licitar les obres del túnel del Glòries per 80 MEUR, però es van adjudicar per 60. BIMSA calcula que ja s'han executat uns 43 milions, corresponents al 60% del projecte. Si es rescindís el contracte, tal i com defensa l'executiu, el nou projecte es licitaria per 40 milions més.  En termes d'aturada de les obres, implicaria uns vuit o nou mesos de paràlisi, segons ha explicat el director general de BIMSA, Ángel Sánchez, que ha explicat que es podria licitar el nou projecte al juliol i adjudicar-lo al gener del 2018, reprenent aquell mateix mes les obres, que durarien dos anys més. També ha desgranat  els sobrecostos derivats de la nova licitació, que pujarien a prop de 2 milions en termes de reinici de les obres, actualització de preus i vigilància del recinte mentre el projecte està parat. La tinenta d'alcaldia d'Ecologia, Urbanisme i Mobilitat, Janet Sanz, ha opinat que el risc de fer un modificat és "molt alt", perquè l'auditoria que ha encarregat el govern només l'autoritza a pagar 11 MEUR de sobrecost, però la UTE constructora ja en demana 23 milions pel 60% del projecte executat. Sanz ha remarcat que això suposaria entrar en un espiral de judicialització, el que implicaria aturar les obres i el govern no podria recuperar el control del projecte. "Com ens passa amb la Sagrera, Adif és experta en fer això. No n'hem après suficient de tots aquests nyaps de l'Adif? Hem de recuperar el control", ha conclòs. Aquest és el projecte que ha defensat el govern en comissió, però no ha obtingut l'aval de l'oposició. El regidor del Grup Demòcrata Jordi Martí ha insistit que el seu grup no té tota la informació per prendre una decisió tan transcendent, però ja ha advertit que no veuen "prou justificació" com per rescindir el contracte. A més, ha avisat que prendre aquesta decisió podria ser fins i tot la decisió "més favorable" per a les empreses constructores que formen la UTE adjudicatària. "Volguda o no volgudament el que està fent el govern és beneficiar unes empreses que es lliurarien de segons quines decisions", ha dit.  Martí també ha remarcat que una rescissió molt probablement comportarà la judicialització de la mateixa, el que implicaria encara més endarreriments. "Per a nosaltres el que és més important és la no paralització de les obres", ha conclòs el regidor, que ha preguntat si aquests retards poden posar en risc que Barcelona aconsegueixi ser la seu de l'Agència Europea del Medicament. El regidor de Cs Santiago Alonso ha remarcat que el seu grup no ha participat en cap de les fases d'aquest projecte, ni en l'adjudicació ni tampoc en la gestió. "Ens rebel·lem a assumir aquest paper que ens volen donar de fer de comparses per donar cobertura als nyaps d'altres", ha etzibat. Alonso ha posat en qüestió el procés d'adjudicació recordant la investigació del 3%, però també ha titllat de "fiasco" l'execució, ja durant el mandat de Barcelona en Comú.   Des d'ERC, Alfred Bosch ha defensat que el seu grup està a l'Ajuntament per servir els ciutadans, i aquets estan "estupefactes" pel que està passant. "No serem còmplices de paralitzar les obres", ha avisat el republicà, que ha demanat quin serà el sobrecost final i l'endarreriment que suposarà licitar un nou projecte. També ha demanat dir les coses pel seu nom i explicar als veïns que el que està plantejant el govern és aturar les obres. Com el PDeCAT, també s'ha mostrat preocupat pel perjudici que això pot suposar per a la candidatura de Barcelona per acollir l'Agència Europea del Medicament. El popular Javier Mulleras ha rebutjat donar un "xec en blanc" al govern i ha reclamat que continuïn les obres. "No volem que utilitzin aquesta rescissió com a excusa per paralitzar-les i per alliberar un pressupost per no sabem què volen fer", ha apuntat. El regidor del PPC ha demanat al govern que retiri la votació a l'espera que els grups tinguin tota la informació i tots els informes necessaris per prendre una decisió. Només la CUP ha avalat la rescissió del contracte per evitar que "les empreses del 3% continuïn xuclant diners", ha dit la regidora María José Lecha. "Volem COPISA fora de les Glòries, i si pot ser avui millor que demà", ha subratllat Lecha, que ha opinat que "el mínim que hauria d'haver fet CiU és abaixar el cap". "Potser algun tresorer es va reunir fa poc amb ells", ha afegit. El socialista Dani Mòdol ha remarcat que el que ha passat era més que previsible, perquè el govern anterior va escollir l'opció més complicada. En tot cas, s'ha queixat que l'oposició estigui criticant la celebració d'aquesta comissió. "Podríem gestionar-ho des del govern sense consultar ningú. Teniu algun problema que això es porti a discussió?", els ha preguntat. El consell d'administració de BIMSA haurà de prendre la decisió ara, tot i que Janet Sanz ha donat a entendre que rescindirà el contracte tot i no tenir l'aval polític.

Summary: La comissió d'Urbanisme de Barcelona rebutja la rescissió del contracte del túnel de Glòries que planteja el govern


La Federació de Cooperatives Agràries de Catalunya (FCAC) reclama a l'Administració que s'extremin les mesures de vigilància en el territori després que s'hagin confirmat dos casos de Febre Porcina Africana (ASF) en senglars a Bèlgica. Es tracta del primer focus detectat a l'Europa Occidental després que la malaltia hagi afectat a països de l'Est com ara Romania, Lituània, Letònia, Polònia i Bulgària. El responsable de ramaderia de la FCAC, Ramon Armengol, considera "urgent" reforçar "encara més" els controls a quests animals tenint en compte l'elevada població de senglars existent en territori català. Des de les cooperatives agràries també defensen que cal establir "un alt nivell de col·laboració" amb les associacions de caçadors i en especial amb el cos d'Agents Rurals, ja que "seran un element clau en cas d'haver de monitoritzar i fer seguiment de la malaltia". A banda de l'entrada d'animals salvatges, la FCAC també posa de manifest que Catalunya és un important importador dels Països Baixos. En aquest sentit, des de les cooperatives agràries consideren la necessitat d'establir "mesures cautelars que garanteixin un nivell màxim de bioseguretat en trasllats, en traçabilitat i en granja". "El sector porcí ha demostrat un alt nivell de professionalització que ha permès el creixement de les exportacions aquests últims anys, i per això resulta clau definir una estratègia conjunta de prevenció", ha assenyalat Armengol. Finalment, des de la FCAC demanen "un alt nivell de col·laboració i transparència entre les diferents administracions, laboratoris i agrupacions de defensa sanitària, així com la implicació de transportistes, empreses porcines i grangers per evitar la propagació de la malaltia".

Summary: La FCAC reclama més controls de senglars i reforçar el paper dels Agents Rurals pel focus de febre porcina a Bèlgica


El vicepresident d'Òmnium Cultural, Marcel Mauri, considera que "la tesi de Llarena cau completament" amb la decisió del tribunal alemany d'extradir Puigdemont per malversació però no per rebel·lió. A través d'una piulada a Twitter, Mauri ha subratllat que el Tribunal d'Schleswig-Holstein no hi veu "ni rebel·lió ni sedició". "Ni presó ni exili ni extradició", ha reclamat. El vicepresident d'Òmnium ha fet una crida a sortir aquest dissabte, 14 de juliol, a les set del vespre, "per exigir l'alliberament immediat de tots els presos polítics i el retorn en llibertat del president Puigdemont i els exiliats".

Summary: Mauri creu que "la tesi de Llarena cau completament després de la decisió d'Alemanya"


CSQP vol que l'esmena de la CUP a la disposició addicional que feia referència al referèndum dins els pressupostos i que va ser aprovada dimecres al ple quedi derogada. El portaveu de la coalició d'esquerres, Joan Coscubiela, ha explicat que consideren que aquest text i el que van presentar ells i qe també es va aprovar en referència a la mateixa disposició addicional són "contradictoris i incongruents entre sí" perquè tots dos haurien de substituir el mateix article i "diuen coses diferents". Així, CSQP ha presentat un escrit a la Mesa del Parlament reclamant que aturi la publicació de la llei de pressupostos, que demani un informe jurídic als lletrats de la cambra sobre aquesta qüestió, i que remeti les esmenes a la comissió d'Economia perquè "armonitzi" el text. En aquest sentit, Coscubiela creu que "l'única manera" de fer-ho és aplicant el principi legal que marca que "una nova aprovació deroga l'anterior", i com que l'esmena de CSQP es va votar i aprovar després de la de la CUP, reclama que la dels anticapitalistes decaigui. Coscubiela, a més, creu que si la Mesa no dirimeix la "incongruència" entre els dos textos significaria que "el Parlament funciona sense lleis i sense normes". La coalició d'esquerres considera que tant la seva esmena a la disposició addicional del referèndum als pressupostos com la de la CUP pretenien "substituir" el text original, que va ser apuntat pel Consell de Garanties com a inconstitucional. És per això que CSQP creu que dos textos diferents no poden substituir un mateix article. "No són dos paràgrafs diferents en un mateix article, són dos textos per substituir el mateix article", assegura Coscubiela.  És per això que CSQP reclama a la Mesa que "posi en marxa el mecanisme previst al reglament per resoldre un greu problema d'incongruència, contradicció i contraposició". "Afecta al principi de seguretat jurídica perquè s'ha de saber què aprova el Parlament", ha explicat Coscubiela.  En aquest sentit, el seu grup reclama a la Mesa que suspengui la publicació al Butlletí del Parlament de la llei de pressupostos, "perquè no es pot publicar tal com va ser aprovada, al menys sense fer trampes". Igualment, demana que la Mesa "sol·liciti els serveis jurídics de la cambra un informe sobre com resoldre el conflicte". I per últim també exigeix "remetre de nou al text a la comissió d'Economia perquè procedeixi a harmonitzar el redactat definitiu, sempre de manera respectuosa als acords del ple del Parlament".  A criteri de Coscubiela, però, només hi ha "una manera de resoldre" aquesta qüestió: "l'aplicació del principi que la llei posterior deroga l'anterior". "S'ha practicat en precedents anteriors amb conflictes entre esmenes, i si un text és aprovat i després un altre també que li és contradictori, l'anterior decau", ha dit per demanar que, com que l'esmena de CSQP es va votar i aprovar més tard que la de la CUP, la dels anticapitalistes "sigui substituïda per la que va presentar CSQP".  Així, si la Mesa decideix no actuar o fer-ho en un altre sentit, Coscubiela creu que s'estaria incorrent en "un error" i una "nova arbitrarietat". "Voldria dir que la Mesa ha decidit que el Parlament funciona sense lleis i sense normes", ha sentenciat.

Summary: CSQP demana que l'esmena de la CUP a la disposició del referèndum quedi derogada per ser contradictòria amb la seva


Dos agents de la Guàrdia Civil que van participar en l'operatiu de l'1-O a Fonollosa han declarat aquest dilluns al matí a Manresa davant la jutgessa que investiga les càrregues policials que hi va haver l'1-O a cinc punts de votació del Bages. Es tracta dels dos primers agents a tot Catalunya que han donat explicacions per la violència de l'1-O - concretament són les persones que es van endur l'urna. Un dels advocats de l'acusació, David Casellas, s'ha mostrat satisfet a la sortida, perquè gràcies a la declaració dels agents com a testimonis "s'han pogut aclarir alguns extrems". Per exemple, els agents han identificat la persona que va actuar com a màxim responsable de l'operatiu a Fonollosa, i també han confirmat que els dies previs es van fer reunions "al màxim nivell" per preparar les actuacions amb la presència d'un tinent coronel. D'altra banda, l'advocat també ha explicat que, sobre l'ús de la força, els agents no han aclarit què van veure exactament ni tampoc si van sentir quines ordres es donaven al respecte.  Segons les explicacions que ha donat l'advocat de l'acusació, David Casellas, a la sortida dels jutjats, els guàrdies civils han explicat que l'1-O van anar a Fonollosa perquè van rebre l'ordre d'interceptar el material electoral del referèndum que hi havia en aquest municipi del Bages. L'urna no es trobava dins el punt de votació, sinó que els agents han relatat que gràcies a la informació d'un altre agent la van poder trobar amagada en un camp proper. Un cop van haver confiscat l'urna, van entrar dins el consistori (el punt de votació) per recollir la resta de material electoral com portàtils, "que fins i tot estaven apagats i dins de fundes", paperetes o fulls de constitució de mesa, ha afegit l'advocat.  Els agents han admès que els veïns feien resistència "pacífica", però tot i això els antiavalots van carrer contra ells i van provocar diversos ferits. Sobre l'ús de la força, els dos agents no han aclarit què van sentir ni veure exactament. Tot i que l'advocat s'ha mostrat satisfet de les declaracions, ha retret que els agents hagin fet servir "una memòria selectiva en algunes situacions". Per exemple, hauria de ser "raonable" que des del punt on eren haguessin pogut escoltar quines eren les actuacions que donava el cap del dispositiu, "però han dit que no ho recordaven". Els agents que han declarat són de la Unitat de Recollida de Material, un fet que David Casellas ha lamentat perquè els ha eximit de no ser més concisos sobre les càrregues. Casellas ha assenyalat que el fet que no hi va haver coordinació sobre el terreny entre els diferents cossos policials també ha quedat acreditat durant el testimoni dels dos agents. Segons el relat, quan la Guàrdia Civil va arribar a Fonollosa, "en cap moment es van dirigir cap a la parella de mossos que hi havia prèviament". "Semblaria lògic que si ja hi havia policia, els haguessin demanat quina era la situació i si requerien ajut", ha assenyalat.  Els agents també han identificat un tinent coronel de la comandància de Sant Andreu de la Barca, que seria la persona de màxim nivell que va preparar el dispositiu amb diverses reunions uns dies abans de l'1-O.  La citació dels dos guàrdies civils ha estat arran de les denúncies que van presentar, a finals del mes d'octubre, una seixantena d'advocats voluntaris del Col·legi d'Advocats de Manresa per la cinquantena de ferits que hi va haver en cinc punts de votació de la comarca; Fonollosa, Castellgalí, Callús, l'Institut Quercus i l'Institut Joncadella de Sant Joan de Vilatorrada. En aquestes denúncies presentades, el Col·legi d'Advocats de Manresa instava a la magistrada que demanés a la delegació del govern espanyol que identifiqués els guàrdies civils que havien participat en aquests fets. En total està previst que declarin en les properes setmanes una desena d'agents. Si així s'estima, els advocats també podrien demanar la declaració del responsable màxim de l'actuació a Fonollosa, ara que ja s'ha pogut identificar.  La jutgessa que ha citat a declarar els deu guàrdies civils és la magistrada del Jutjat d'Instrucció número 2 de Manresa, María Teresa Rodríguez, la mateixa que també ha citat a declarar com a investigats l'alcalde de Fonollosa, Eloi Rodríguez, el regidor d'ERC de Sant Joan de Vilatorrada, Jordi Pesarrodona, i l'alcalde de Callús, Joan Badia – qui ha comparegut aquest dilluns al matí però s'ha negat a declarar.  Els guàrdies civils han entrar en cotxe pel garatge dels jutjats de Manresa, sense que els mitjans que hi havia a la porta poguessin captar la seva entrada.

Summary: Els agents de la Guàrdia Civil que declaren pels fets de l'1-O a Fonollosa identifiquen el màxim responsable de l'operatiu


Salellas  pronostica que la fiscalia recorrerà la decisió del jutjat de Berga i preveu "segurament" judici contra Coma  ACN Barcelona.-El diputat de la CUP Benet Salellas considera que és una "victòria popular" que el jutjat d'instrucció número 1 de Berga hagi acordat arxivar la causa contra l'alcaldessa de Berga, Montse Venturós, per no haver despenjat l'estelada del balcó de l'Ajuntament durant dos períodes electorals: les eleccions del 27 de setembre de 2015 i les generals del 20 de desembre de 2015."Segurament si no hagués estat per la mobilització i al gran consens socials de país al voltant d'això, la pròpia inèrcia judicial ens hauria dut que se celebrés el judici; però la convicció ferma de l'alcaldessa i l'acompanyament en la desobediència per centenars i milers de persones ha fet recapacitar el jutge", ha apuntat Salellas en declaracions als mitjans aquest dimecres al Parlament. A més, Salellas creu que la Fiscalia recorrerà la decisió del jutge de Berga perquè veu intenció de l'Estat en "criminalitzar l'independentisme".

Summary: La CUP qualifica de "victòria popular" l'arxivament de la causa contra Venturós


El festival Vijazz de Vilafranca del Penedès celebrarà la seva catorzena edició "amb tota la normalitat que permetin les autoritats sanitàries", entre el 24 i el 26 de juliol. Això són tres setmanes després del que és habitual, un ajornament que s'ha fet amb l'objectiu de treballar amb certa "prudència" i per intentar donar la màxima tranquil·litat a públic i expositors. Tot i això, si el context sanitari no garantís la seguretat del festival en les noves dates, s'acabaria suspenent. També hi ha canvis substancials en el cartell, que enguany no tindrà artistes internacionals. "Si tenim vins i productes de km 0, aquest any també tindrem els millors músics de Catalunya i de l'Estat", defensa el president de l'acadèmia Tastavins, Max Margalef. "Farem el Vijazz que puguem fer". Aquest és el missatge que l'Acadèmia Tastavins, l'Ajuntament de Vilafranca i Banc Sabadell han llençat reiteradament aquest dimecres durant la presentació del festival, que enguany abandona el nom 'Penedès' i del patrocinador a la capçalera del festival per centrar-se en 'Vilafranca'. Des de Tastavins, Margalef ha assegurat que la intenció és celebrar el Vijazz Vilafranca 2020 "amb tot el respecte per la salut de les persones" i ha demanat al públic "no tenir por" de la hipotètica transmissió de la covid-19.  A l'espera de com avanci el desconfinament i de com es flexibilitzin les mesures per celebrar actes multitudinaris, els organitzadors del Vijazz Vilafranca confien que celebrar el festival tres setmanes més tard de les dates habituals permetrà acostar-se a una situació "de pràcticament normalitat". Amb tot, també han reconegut que caldrà incorporar novetats per evitar les aglomeracions. En aquest sentit, l'alcalde de Vilafranca, Pere Regull, ha assenyalat que l'organització està predisposada a perimetrar els recintes o vigilar els aforaments si fos necessari. "Quan veig que hi ha actes que se suspenen i ens fan caure en el pessimisme, penso que es podrien fer si s'aposta per un format diferent", ha apuntat Regull, que ha defensat la importància de celebrar el Vijazz "per seguir fomentant el vi, el cava, el jazz i el maridatge". Pel que fa a la fira de vins, l'organització confia en repetir o fins i tot ampliar el nombre d'expositors de l'any passat. "Seria una bona manera de demostrar que el Penedès tira endavant", ha destacat Max Margalef. Pendents de quines seran les directrius sanitàries, l'Acadèmia Tastavins ja treballa en muntar un recinte firal a la Rambla Nostra Senyora ocupant més espai, amb més distància entre parades. També estudien modificar el tradicional sistema de tiquets per a les consumicions. En relació a la proposta musical, aquest dimecres tant sols han revelat que el trio liderat per Carles Benavent serà un dels caps de cartell. Amb Tino de Geraldo i Jorge Pardo presentaran el projecte Flamenco Leaks, una proposta que Margalef ha definit com "una de les millors del panorama del jazz a l'estat espanyol". La resta de noms està previst que els faci públics les properes setmanes el director artístic, Pere Pons. Margalef ha lamentat que aquest any hi havia damunt la taula "propostes molt potents" que s'han hagut de posposar fins el 2021, ja que els artistes internacionals han anul·lat les seves gires. "Però no vull desmerèixer el cartell d'aquest any, ni molt menys", ha afegit el president de Tastavins, que ha destacat que el Vijazz Vilafranca 2020 reunirà una proposta "diversificada per a tots els públics". L'organització és també a l'espera de saber quantes persones podran assistir als concerts, si bé confia que puguin aproximar-se, com a mínim, al miler. En tot cas, ja han assegurat que no es permetrà l'assistència de públic dempeus, per tal de garantir una distància prudent i controlada entre els espectadors.  El 2019, el Vijazz va reunir més de 50.000 persones, va servir més de 75.000 degustacions i va registrar un 90% d’ocupació als maridatges guiats. Les xifres van consolidar la tendència dels darrers anys, malgrat el festival tenia expectatives de creixement, les quals van quedar frustrades pel mal temps que va fer l'any passat durant aquell cap de setmana.

Summary: El Vijazz es posposa tres setmanes i se celebrarà a finals de juliol amb un cartell d'artistes de km 0


El president de la Generalitat, Quim Torra, ha signat aquest dijous el decret de nomenament d’Alfred Bosch com a nou conseller d’Acció Exterior, Relacions Institucionals i Transparència. Bosch substituirà Ernest Maragall en el càrrec, i prendrà possessió divendres a les 9 del matí en un acte al Saló de Sant Jordi del Palau de la Generalitat. Bosch ha estat regidor i president del grup municipal d’ERC a l’Ajuntament de Barcelona entre el 2015 i el 2018, vicepresident de l’Àrea Metropolitana de Barcelona i president del grup parlamentari d’ERC al Congrés entre el 2011 i el 2014. El nou conseller és doctor en història per la UAB i havia exercit com a professor en universitats de Catalunya i l’estranger.  Bosch arriba a la conselleria d’Acció Exterior després de la renúncia de Maragall, que deixa el càrrec per presentar-se com a candidat d’ERC a l’alcaldia de Barcelona. De fet, tots dos han intercanviat els seus rols, ja que era el propi Bosch qui havia guanyat les primàries d’ERC per presentar-se a les municipals.  Al capdavant d’Exteriors, Bosch assumirà la tasca de continuar el desplegament de les delegacions a l’estranger. Dimarts, el consell executiu va aprovar l’obertura de sis noves oficines als països nòrdics, als Balcans, a Portugal, al Mediterrani, als bàltics i l’Europa central. En els últims mesos, també s’han reobert les delegacions als EUA, Itàlia, Alemanya i el Regne Unit i Irlanda, i queden pendent les inauguracions de les de París i Suïssa. Com a conseller, Bosch també serà l’encarregat de dirigir les relacions institucionals, amb les reunions bilaterals amb l’Estat espanyol com a principal repte.

Summary: Torra signa el nomenament d’Alfred Bosch com a nou conseller d’Acció Exterior, Relacions Institucionals i Transparència


La Xarxa de Museus de les Terres de Lleida i l'Aran promou la descoberta d'un patrimoni singular per a les festes de Nadal. El Museu Comarcal de Cervera ha acollit la presentació d'aquesta iniciativa dels 11 museus que conformen la xarxa sota l'aixopluc d'una programació única que es basa el la recuperació de peces que estan als magatzems d'aquests equipaments i que moltes d'elles són de temàtica nadalenca per atraure públic familiar durant les properes setmanes de festes. La directora del Museu de Cervera, Carme Bergés, ha destacat que iniciatives com aquesta serveixen per enfortir els museus del territori i dotar-los de ''major visibilitat'' per poder mostrar encara més la ''diversitat del patrimoni'' que contenen i posar-lo en valor, en aquest cas, a través de l'imaginari col·lectiu que representen les festes de Nadal.  Els directors d'onze dels museus que hi ha a les terres de Lleida han animat aquest dilluns a les famílies que visitin aquests equipaments durant les festes de Nadal i aprofitin així per descobrir peces fins ara amagades als magatzems o també per fer activitats especifiques i descobrir espais. La diversitat de les peces que conformen aquesta programació única vol expressar també la diversitat de temes i mirades patrimonials que tenen els museus de la Xarxa. Així, per exemple, el Museu d'Isona i la Conca Dellà mostra una espectacular escàpula de dinosaure sauròpode de fa 68 milions d'anys descoberta fa uns 60 anys i que ara ha sortit a la llum. Durant les festes de Nadal, el museu, que té la col·lecció de restes de dinosaure més important de Catalunya, obrirà al públic el seu magatzem i mostrarà fòssils que encara es troben en estudi i que fins d'aquí a un temps no es podran gaudir a l'exposició permanent. El Museu de Guissona Eduard Camps, de recent incorporació a la Xarxa, mostra una creu llatina de pedra sorrenca on apareixen personatges destacats del cicle nadalenc. Es tracta d'un objecte que formava part de la creu monumental del segle XVI-XVII situada a la plaça del Vell Pla, al davant de la porta nord de la vila closa de Guissona i que fou destruïda per la Guerra Civil espanyola i restaurada l'any 1975.  El Museu d'Art Jaume Morera de Lleida ha triat la peça 'Sobre la nieve', una il·lustració de Xavier Gosé, del qual s'ha celebrat el centenari del seu naixement aquest any, que evoca les costums de la vida moderna al París de començaments del segle XX. Com a reclam original, la peça es difondrà via web i xarxes socials. El Museu de Lleida mostrarà un Naixement del segle XVI. Es tracta d'un relleu d'alabastre obra de Gabriel Joly, i procedent del Monestir de Santa Maria de Sixena. Es tracta d'una peça que habitualment es troba a les reserves del museu i per tant, aquesta és una ocasió perfecta per exposar-la a les sales d'exposició permanent. El Naixement de segle XII és la peça escollida pel Museu Diocesà i Comarcal de Solsona. Es tracta d'un fragment de taula lateral de l'altar de l'església de Sant Andreu de Sagàs que representa el naixement de Jesús. És una de les obres més emblemàtiques del fons d'art del museu i un dels objectes d'art romànic més reproduït en diferents mitjans relacionats amb les festes de Nadal. Al Museu de l'Urgell, s'exposarà un quadre del pintor targarí Ramon Muixí, 'Bostanist', que serà la postal de Nadal d'aquest museu. El Museu dera Val d'Aran cedirà el protagonisme a l'escena de la Nativitat (finals del segle XV) i també ha programat un taller de dibuix nadalenc per al públic infantil. Es tracta d'una taula de fusta pintada, procedent de l'església de Vilac, que hauria format part d'un retaule, del quan se'n conserven altres escenes, atribuïda al Mestre de Vielha, un pintor que va treballar a l'Aran, el Pallars, la Ribagorça i la Franja. El Museu de la Noguera ubicarà l'exposició permanent durant totes les festes de Nadal la 'Taula de l'Adoració dels Reis Mags del Balaguer' del segle XVI. Al Museu Comarcal de Cervera s'hi ha posat quatre figures de músics que formaven part d'un pessebre, fetes en terracota policromada per l'escultor Josep Anicet Santigosa al segle XIX. A més a més, també s'oferirà una visita guiada per aquest tipus de manifestacions representatives de les festes nadalenques que combinarà amb l'exposició que hi ha actualment sobre instruments d'orquestra. El Museu diocesà de la Seu d'Urgell mostrarà el Retaule d'Abella de la Conca de Pere Serra que narra la història dels Goigs de la Verge Maria recollint l'Anunciació, el Naixement, l'Epifania, la Resurrecció de Crist, la Pentecosta i la Coronació de la Verge com a escenes principals.  Finalment, a l'Ecomuseu de les Valls d'Àneu, s'exposarà una figura de cartró pedra policromada que representa un Rei Mag subjectant un cofre petit on els nens i nenes dipositaven la carta al Reis d'Orient.

Summary: La Xarxa de Museus de Lleida i Aran promou la descoberta d'un patrimoni singular per Nadal


Després de tres mesos tancats, els cinemes van recuperant progressivament la normalitat. Segons dades de la Federació de Cinemes d'Espanya (FECE), el 80% de les sales de l'Estat tornaran a obrir a partir d'aquest divendres, en un procés gradual que a Catalunya es va iniciar el 5 de juny a Torroella de Montgrí. El van seguir el Truffaut de Girona la setmana següent i, més recentment, van obrir a Barcelona el Phenomena i el Renoir Floridablanca. Butaques encintades, hidrogel i mascaretes són la tònica general en uns espais que s'han adaptat a la nova realitat postcoronavirus.

Summary: El 80% dels cinemes de l'Estat tornen a obrir a partir d'aquest divendres


Un home ha quedat ferit menys greu aquest dimarts al matí en l'incendi d'una barraca a l'Ametlla del Vallès (Vallès Oriental), segons han informat els Bombers de la Generalitat. L'incendi s'ha produït poc després de les nou d'aquest matí en una barraca situada al Camí del Sorral, al barri de la Boadella, i ha cremat tot l'interior de l'habitacle, dues habitacions i un menjador, però no ha patit danys estructurals. El ferit, un home de 56 anys, ha quedat intoxicat per inhalació de fum i ha patit diversos talls als peus. L'home ha estat traslladat pel SEM a l'Hospital de Granollers. A més del SEM, fins al lloc s'hi ha desplaçat diversos efectius dels Bombers de la Generalitat.

Summary: Un ferit en l'incendi d'una barraca a l'Ametlla del Vallès


L'escola Montserrat Vayreda de Roses ha iniciat aquest dimarts el curs escolar amb nou edifici després de dotze anys en barracons. El centre ha programat una primera jornada "sense llibres" amb la intenció que els 410 alumnes que han començat el curs puguin "explorar" i conèixer les noves instal·lacions. A partir de dimecres, s'iniciaran les classes amb normalitat. La directora, Montse Testart, ha explicat que encara falten alguns detalls per polir com acabar l'aula d'idiomes o muntar les pissarres digitals però esperen que a final de mes el nou centre ja pugui funcionar a ple rendiment. "Estem molt contents i ho gaudirem però tot el que hem viscut encara és recent per això el primer que ens surt és dir: Ja era hora", assegura Testart. E l nou edifici, que ha comptat amb un pressupost de 4,1 MEUR, disposa de 3.300 metres quadrats al voltant d'un gran pati central i construïts en dos nivells. Després de dotze anys de lluita i reivindicacions l'escola Montserrat Vayreda de Roses ha estrenat aquest dimarts un edifici d'obra. Els 410 alumnes del centre han entrat puntuals i emocionats a les noves instal·lacions a les nou del matí. L'equipament, que fins ara s'ubicava en barracons provisionals, s'ha pogut estrenar finalment amb  l'inici del curs escolar tot i que encara falten alguns detalls per polir i aules i material per instal·lar. La previsió és que el nou equipament pugui estar a ple rendiment a finals de mes.  Amb l'objectiu de donar conèixer les noves instal·lacions i que els alumnes se les "facin seves", el centre ha programat una jornada "sense llibres" amb visites individualitzades per a cada grup. També l'horari de pati d'aquest dimarts serà diferenciat per tal que els 410 nens i nenes que ha començat el curs es familiaritzin amb l'espai. A partir de dimecres, es començaran les classes lectives amb normalitat. A més, per dimecres i dijous a la tarda s'han previst jornades de visites destinades als pares dels alumnes.  La directora del centre, Montse Testar, ha celebrat aquest dimarts la posada en funcionament del nou centre. Testart ha assegurat que "ja era hora" i ha recordat que feia dotze anys que lluitaven per tenir un equipament d'aquestes característiques. La responsable de l'escola ha assegurat que el curs no es veurà afectat pels detalls que falten per acabar tot i que ha explicat que l'aula d'idiomes encara no està a punt i que tampoc s'han pogut instal·lar les pissarres digitals. "Cal tenir en compte que hem hagut de fer el trasllat en vuit dies i que, inicialment, es preveia fer el canvi a l'octubre", ha detallat.   El nou equipament ha estat àmpliament celebrat per la resta de l'equip del centre. La mestra de P3, Mª Àngels Ayats, exerceix al Montserrat Vayreda des dels seus inicis i ha assegurat que tots estan molt "contents" amb el canvi. També els més petits han vist amb il·lusió com aquest dimarts el seu somni es feia realitat. És el cas de la Duna Pagès i la Neus Barroso, que fa sisè de Primària i que durant cinc cursos han hagut de rebre les classes en mòduls prefabricats. Totes dues diuen que estan molt contentes amb el canvi i han reconegut que s'imaginaven que l'equipament seria gran però que ha superat les seves expectatives.  Una llarga reivindicació  La reivindicació d'un nou centre ha estat també liderada pels pares dels alumnes. Aquest dimarts, la president de l'AMPA, Rosa Gotanegra,  ha assegurat que "avui és un dia d'emocions molt grans". "Molts nens esperaven aquesta escola i molt s'han quedat sense poder veure-la", ha remarcat. "Són dotze anys d'espera i de molts viatges. Som treballadors i hem hagut de demanar festa a les nostres feines per reclamar la nostra escola que, per fi, avui ja és una realitat", ha insistit.  El nou edifici, on aquest dimarts encara hi havia operaris treballant, disposa de 3.300 metres quadrats construïts en dos nivells a l'entorn d'un pati central. A la planta baixa, s'hi ubiquen les aules, els banys, els magatzem, despatxos i sales destinades al professorat, l'administració i l'AMPA. El nivell inferior està destinat al gimnàs i els vestidors. L'equipament també inclou un conjunt de porxos que es podran utilitzar tant per a educació infantil com per primària, un espai d'horta i pistes esportives. En total, aquesta zona suma 7.296 metres quadrats. El centre ha comptat amb un pressupost de 4,1 MEUR.

Summary: L'escola Montserrat Vayreda de Roses comença el curs amb nou edifici després de dotze anys en barracons


Quatre persones han perdut la visió d'un ull i el Servei d'Emergències Mèdiques (SEM) ha atès un total de 579 ferits arreu de Catalunya durant la darrera setmana de protestes i aldarulls, segons ha informat la consellera de Salut, Alba Vergés. En declaracions a RAC1, Vergés ha explicat que de dilluns a divendres el SEM havia atès 565 persones i aquest dissabte se n'hi van sumar 14. D'aquests ferits, quatre han perdut la visió d'un ull, després que s'hagi confirmat que així ha estat en el cas d'una persona que estava pendent d'operació aquest dissabte. En total hi ha 14 hospitalitzats, dels quals un de molt greu a l'Hospital de Sant Pau.  Dels hospitalitzats, sis ho estan a l'Hospital de Sant Pau: un molt greu, tres greus per lesions oculars, un menys greu i un evoluciona favorablement. També hi ha un ferit greu a la Fundació Puigvert, traslladat des de Sant Pau, i dos a Vall d'Hebron, un greu i un lleu. Completen el balanç dos menys greus al Sagrat Cor, dos més al Trueta de Girona i un lleu a l'Hospital Joan XXIII de Tarragona.  La consellera ha indicat que el ferit molt greu és un policia que ha passat de greu a molt greu, mentre que la noia que estava ingressada molt greu a Vall d'Hebron ha passat a greu. Vergés ha explicat que aquesta  va arribar pels seus propis mitjans al centre hospitalari i no va ser trasllada pel SEM. Per això, ha indicat que "s'haurà d'esclarir" què li va passar a aquesta ferida, que té un traumatisme cranioencefàlic però que ha millorat en les darreres hores. Pel que fa als afectats a l'ull, ha concretat que un d'ells és el jove de dilluns passat mentre que hi ha tres més ingressats a l'Hospital de Sant Pau. D'aquests, un estava a l'espera d'operació aquest dissabte i Vergés ha confirmat que finalment també ha perdut la visió de l'ull.  La consellera ha dit que "mèdicament no es pot corroborar" que aquestes lesions siguin per l'impacte d'una pilota de goma però ha afirmat que "és evident el que està passant aquests dies". En aquest sentit, ha lamentat que Catalunya havia fet una passa "imprescindible" sobre l'ús de les pilotes de goma a través de la prohibició al Parlament i ha lamentat haver d'estar novament "amb episodis com aquests". "No crec que s'hagin de recuperar, volem una policial del segle XXI", ha declarat.  Vergés ha criticat també que el ministre de l'Interior, Fernando Grande-Marlaska, discriminés entre uns ferits i uns altres "només preocupant-se d'una part, dels policies". "El sistema atén a tothom i treballem per la millor atenció de tothom", ha reivindicat. La consellera ha dit que ella no va a visitar els ferits, en al·lusió a la visita que sí va fer Marlaska als policies, per respecte als propis ferits i els seus familiars, tot i que sí ha visitat els centres mèdics per tal d'interessar-se pel seu estat.  La consellera ha constatat un "canvi de dimensió" pel que fa als ferits ja que les nits anteriors s'havien saldat amb un centenar de ferits cada dia aproximadament, mentre que aquest dissabte a la nit han estat 14.  Per últim, ha reivindicat el dret a manifestació garantint que les protestes es puguin "desenvolupar amb el màxim de garanties i seguretat".

Summary: Quatre persones perden la visió d'un ull i 579 ferits arreu de Catalunya, últim balanç de Salut de les protestes


La coordinadora nacional d'ICV, Marta Ribas, ha anunciat aquest dijous que la formació ecologista no celebrarà primàries per escollir els seus candidats de cara a les eleccions del 26-J.  "Només han estat quatre mesos de legislatura i, per tant, ratificarem la mateixa candidatura", ha dit. Ribas ha explicat també que la confluència d'esquerres va ser una llista "guanyadora" el 20-D i que "segur ho tornarà a ser" el 26-J. La fórmula jurídica amb què es presentarà és encara una incògnita i no serà fins aquest divendres, últim dia per registrar les coalicions, que anunciaran amb quina fórmula concorreran a les eleccions. "Serà una fórmula que faciliti obtenir grup parlamentari propi", ha manifestat.  Ribas s'ha mostrat optimista de cara als nous comicis i ha augurat "millors resultats" per la candidatura que integrarà ICV i per la llista de Podem i IU. Uns resultats que han de servir per "aconseguir el referèndum" i polítiques de "rescat social".  Els candidats d'ICV que repetiran als llocs més alts de la llista seran Josep Vendrell i Aina Vidal al Congrés i Maria Freixenet i Joan Comorera al Senat.

Summary: ICV no farà primàries i repetirà els seus candidats a la llista d'En Comú Podem pel 26-J


L'alcalde de l'Ampolla, Francesc Arasa (PDeCAT), ha declarat aquest dilluns al matí als jutjats de Tortosa que el consistori no podia retirar els símbols i llaços grocs d'espais públics que no eren de titularitat municipal. El jutjat número 2 de Tortosa investiga l'alcalde per un presumpte delicte de propaganda electoral,  arran la denúncia de la Junta Electoral de Zona de Tortosa. L'organisme va reclamar al consistori ampollero, entre d'altres de la zona, que retirés els símbols "partidistes" –llaços grocs, estelades i pancartes demanant la llibertat dels presos polítics- durant la campanya electoral del 21-D. Arasa argumenta que el passat 5 de desembre van donar compliment "total" a aquest requeriment en els espais públics de titularitat municipal, però que no podien actuar en altres que són propietat d'Adif, Abertis o el Ministeri de Foment. "Volen atemorir-nos però ens mantenim dempeus", ha manifestat a la sortida del jutjat. Desenes de ciutadans, així com dirigents i càrrecs electes del PDeCAT, el seu partit, s'han concentrat a les portes dels jutjats de Tortosa per donar suport a l'alcalde de l'Ampolla en la seva compareixença judicial. Arasa ha negat de ple haver comès el suposat delicte de propaganda electoral pel qual se l'investiga i ha assegurat que va complir de forma "total" el requeriment de la Junta Electoral de Zona, que també van rebre alcaldes de municipis com Roquetes o Alcanar. Concretament, ha relatat que el passat dia 5 de desembre el consistori va ordenar la retirada de tots els símbols considerats partidistes. "Vam actuar amb diligència i en 24 hores estava tot fora", ha apuntat. Més encara, explica que el consistori havia demanat a l'organisme electoral que precisés els elements prohibits, principalment l'estelada a l'entrada del municipi i els llaços grocs situats en edificis municipals.  Després de procedir en aquest sentit, l'alcalde indica que només van quedar presents els símbols que es trobaven en espais que no eren de titularitat municipal –com la concessionària d'autopistes Abertis, el Ministeri de Foment, titular de la N-340, i Adif, de la via fèrria-. "No teníem cap competència per retirar-ho i no ho podíem fer", sosté. I, malgrat això, lamenta, van acabar sent portats per la mateixa Junta Electoral de Zona als jutjats. En aquest context, l'alcalde ha entomat la citació amb perplexitat. Especialment després que els Mossos d'Esquadra plasmessin en un informe, el passat 18 de desembre, que els símbols pendents de retirar es trobaven en espais de titularitat no municipal, sinó d'altres administracions o entitats, i emprenien gestions amb aquests per retirar-los.  "Crec que el que busquen és intimidar i acovardir-nos. No té cap ni té peus que ens citin a declarar quan ja havíem tret tots els símbols que ens demanava la Junta Electoral. Per tant el que volen és atemorir-nos però ens mantenim dempeus", ha assegurat Arasa a la sortida de la seva declaració als jutjats de Tortosa.

Summary: L'alcalde de l'Ampolla declara que l'Ajuntament no podia retirar llaços grocs d'espais dels quals no n'és titular


L'Ajuntament de Mataró requerirà al Departament d'Ensenyament que pagui  "de manera immediata" 5,1 MEUR corresponents al finançament de les escoles bressol de la ciutat entre els any 2012 i 2017 i que la Generalitat no va abonar. Des del consistori avisen que aquesta reclamació és un pas previ a l'eventual interposició d'un contenciós davant el Tribunal Superior de Justícia de Catalunya (TSJC). La petició de l'Ajuntament de Mataró arriba després que molts altres ajustaments catalans hagin guanyat aquest mateix conflicte als tribunals. El TSJC va reconèixer a principis d'any a una trentena d'ajuntament el dret a rebre aquestes subvencions impagades. Prèviament, els ajuntaments d'Esplugues de Llobregat, Cornellà i l'Hospitalet també havien guanyat casos similars.

Summary: L'Ajuntament de Mataró reclama 5,1 MEUR a la Generalitat per les escoles bressol


El dispositiu per trobar el segon desaparegut al riu Gurri de Vic s'ha suspès aquest dimecres fins que no es disposin de nous indicis. Els treballs de recerca no han tingut cap resultat positiu després que aquest dimarts s'hagi tornat a rastrejar la zona fins a la desembocadura amb el Ter, i fins al pantà de Sau. El segon desaparegut es busca des del passat 22 d'abril, quan un altre home va perdre la vida després que la força de l'aigua se l'endugués riu avall quan travessava el Gurri amb bicicleta per anar a treballar a l'escorxador. A la zona, es va trobar la documentació d'una segona persona, també treballadora de Le Porc Gourmet, que tampoc es va presentar a la feina. Per això, es va témer que també hagués estat arrossegat pel riu.

Summary: Suspenen la recerca del segon desaparegut al riu Gurri de Vic fins a nous indicis


L'ANC i Òmnium fan una crida a concentrar-se a les 11:00 hores del matí davant dels col·legis "vandalitzats" per la policia espanyola i la Guàrdia Civil durant el referèndum, en l'aturada general d'aquest 3 d'octubre. Segons la convocatòria acordada per la Taula per la Democràcia, també es demana a la ciutadania que es concentri a les 18:00 hores davant dels ajuntaments de les capitals de comarca. A Barcelona, però, aquesta concentració es farà a la Plaça Universitat.  A més, les entitats també donen suport a la manifestació dels Bombers de les 11:00 que acaba a la delegació del govern espanyol a Barcelona, com també a la manifestació d'estudiants de les 12:00 hores també a Plaça Universitat.

Summary: ANC i Òmnium criden a concentrar-se el 3-O davant dels col·legis "vandalitzats" per la policia espanyola


Els Mossos d'Esquadra han trobat un cadàver al pis del detingut per la desaparició d'una dona a Terrassa l'agost del 2018, segons ha pogut saber l'ACN. Després de ser detingut l'home ha estat traslladat aquest dimecres al seu domicili, que compartia amb la desapareguda amb la qual mantenia una relació sentimental. S'hi havia de fer una inspecció ocular ordenada pel jutjat d'instrucció número 1 de violència domèstica de Terrassa. Durant aquesta inspecció s'ha trobat el cos. De moment no han transcendit més dades sobre el cadàver, però tot apunta que podria ser el de la desapareguda. Els investigadors veuen en aquest cas un rerefons criminal. La causa està sota secret d'actuacions. Mònica Borràs, de 49 anys, va desaparèixer el 7 d'agost de l'any passat i la mateixa policia catalana va fer circular un missatge a través de Twitter demanant ajuda per trobar-la, com fa habitualment amb els desapareguts.

Summary: Troben un cadàver al pis del detingut per la desaparició d'una dona a Terrassa l'agost del 2018


Un guàrdia civil del laboratori de criminalística de la policia judicial que van fer els informes de la inspecció ocular als vehicles de la Benemèrita que van patir danys el 20-S davant del Departament d'Economia ha assegurat que van trobar els cotxes "plens d'escombraries" i "totalment destrossats". "Havien sostret diversos efectes com l'extintor, el sistema de comunicació, havien esquerdat els seients, trencat volants i el tauler de control". En respostes a la fiscalia, ha assegurat que "l'estat general era de gran brutícia". Un altre agent ha explicat, a preguntes de l'advocada de Jordi Cuixart, Marina Roig, que d'unes taques vermelles que "suposadament eren sang" es va obtenir el perfil genètic de dos homes diferents, però que no es va poder identificar cap persona.

Summary: Un guàrdia civil sobre els cotxes a Economia el 20-S: "Estaven plens d'escombraries, totalment destrossats"


El veí de Blanes (Selva) acusat d'intentar assassinar el seu company de pis amb una catana ha negat els fets i ha declarat que ell només es va defensar i que va ser l'altre qui el va atacar amb l'arma. També ha dit que la catana era de la víctima. Durant el judici, ha exposat que havien tingut una baralla i que abans dels fets havien estat bevent grans quantitats d'alcohol i droga. També ha explicat que s'havien discutit perquè la víctima, que vivia amb ell i la seva família a casa seva, tenia un "mal comportament" i que li havia demanat que marxés de l'habitatge. Després de la baralla li va obrir la porta perquè sortís i ha assegurat que en cap moment va veure que sagnés. La víctima, per la seva banda, no ha ratificat el que havia declarat davant el jutge el desembre passat, quatre mesos després dels fets, perquè no recordava massa bé què va passar. El que sí que ha dit és que es va despertar en rebre un cop, tot i que sense especificar amb quin instrument. També ha dit que no creia que el volgués matar perquè el va deixar marxar. El processat s'enfronta a 12 anys de presó per un delicte de temptativa d'assassinat. El cas ha quedat vist per sentència.

Summary: L'acusat d'intentar assassinar el company de pis a Blanes diu que va ser l'altre qui el va atacar amb la catana


Els Agents Rurals han informat del vessament de pintura a un torrent del riu Ter per part d'una empresa de Manlleu. L'abocament s'ha fet durant la nit d'aquest dijous i de manera accidental, i no ha arribat a afectar el riu. Dos tractors cuba han retirat la substància que, segons els Agents Rurals, no és contaminant. L'Agència Catalana de l'Aigua ja ha fet les comprovacions necessàries sobre el terreny, i ara haurà de determinar si se sanciona l'empresa responsable del vessament. Els Agents Rurals comprovaran en els pròxims dies que el vessament no hagi afectat els peixos de la zona.

Summary: Una empresa de Manlleu aboca pintura a un torrent del riu Ter


La darrera representació del Retaule de Sant Ermengol, que des del passat divendres es duu a terme al claustre de la Catedral de Santa Maria de la Seu d'Urgell, s'ha hagut de suspendre a causa de la pluja. Des de l'organització han decidit programar una nova funció per a aquest dimecres, sempre i quan la meteorologia ho permeti, en la qual es permetrà l'accés amb les entrades venudes anticipadament per aquest dimarts. A més, segons han explicat, en el cas que hi hagi persones que no hi puguin assistir s'optarà per retornar-los els diners. L'espectacle, que enguany ha  reduït de vuit a cinc el nombre de funcions per "optimitzar" els recursos, ha estat vist en els darrers quatre dies per unes 450 persones. L'objectiu d'aquest canvi, que pretén que la setantena de d'actors i tècnics amateurs que hi participen no hagin d'ocupar tantes hores i també estalviar despeses, és concentrar en menys dies una xifra similar a la del públic que s'ha anat registrant en edicions anteriors, per sobre de les 800 persones.

Summary: La pluja obliga a ajornar a dimecres la darrera representació del Retaule de Sant Ermengol de la Seu d'Urgell


El consell d'Informatius de TVE ha exigit la "dimissió immediata" de la direcció dels Serveis Informatius i del director de de TVE, Eladio JAreño, per "l'ocultació inacceptable" i el "tractament parcial de la informació" sobre la conversa entre el ministre de l'Interior en funcions, Jorge Fernández Díaz, i el director de l'Oficina Antifrau, Daniel de Alfonso. En un comunicat que han fet públic aquest dimecres els periodistes recorden que malgrat que Público va difondre les gravacions on aquests dos suposadament conspiraven per incriminar penalment o buscar acusacions contra dirigents d'ERC i CDC, "els telespectadors de TVE no han pogut escoltar aquests àudios". Una actuació "censora i manipuladora" per part de la direcció de la cadena que, segons el consell d'Informatius, no té excusa perquè "la gravació de les converses i altres declaracions al respecte estaven disponibles a la redacció".  Recorden que ni el 'Telediario' 2ª Edició de dimarts ni 'La Noche en 24H', ni el 'Telediario Matinal' han informat sobre aquesta qüestió, mentre que a 'Los Desayunos' se n'ha informat "sense incloure el so de la conversa i posant el focus en l'anunci de l'obertura d'una investigació per escoltes il·legals al ministre de l'Interior".  Aquest, segons denuncien, ha estat el guió que han seguit tots els programes informatius de TVE aquest dimecres, en què el Canal 24H ha emès íntegra la intervenció del ministre sobre la qüestió, però només ha ofert un fragment del final de la roda de premsa d'Artur Mas i Francesc Homs.  "Les declaracions institucionals de la presidenta del Parlament de Catalunya, Carme Forcadell,  i del líder del principal partit de l'oposició, Pedro Sánchez, no han merescut ni un minut d'atenció", denuncien. Segons el Consell d'Informatius de TVE, el Telediario 1ª edició d'aquest dimecres ha ocultat de nou les gravacions "oferint un relat incomprensible dels fets" fins al punt que parla "d'intercanvi d'informació" entre el ministre i el cap de l'Oficina Antifrau.  Per contra, conclouen, "es fa eco àmpliament de les suposades corrupcions objecte de la conversa (no escoltada)"

Summary: Periodistes de TVE demanen la dimissió del director de la cadena per "l'ocultació inacceptable" del cas Fernández Díaz


Treballadors de la Delegació de la Generalitat a Girona han demanat l'alliberament de Carles Puigdemont, l'endemà mateix que el president cessat fos detingut a Alemanya. Unes 200 persones s'han concentrat davant de la seu del Govern a la demarcació amb llaços grocs, caretes de Carles Puigdemont i cartells en alemany on demanaven deixar en llibertat el president cessat. En la lectura del manifest, han denunciat de nou la "persecució política" de l'Estat així com un augment del "setge" judicial amb l'entrada a presó de polítics catalans divendres passat. Els treballadors públics han qualificat la situació de "vergonyosa" davant el que consideren una "injusta justícia espanyola" i han advertit que no es deixaran "sotmetre ni humiliar" per aquells que "empresonen les idees i la paraula". També han fet una crida a tots els treballadors, "siguin o no siguin independentistes", per defensar "la llibertat i la democràcia". Un cop acabat l'acte, s'han dirigit en una marxa silenciosa cap a la plaça del Vi. S'han sumat així a la protesta dels encausats pels talls de vies durant la vaga del 8-N convocada també al migdia. Els treballadors de la Generalitat a Girona es concentren habitualment els divendres a les dotze del migdia per demanar la llibertat dels polítics presos i acabar amb l'aplicació de l'article 155. Aquest dilluns, però, han sortit al carrer per la situació "excepcional" de la detenció de Carles Puigdemont i demanar-ne el seu alliberament.  En total, unes 200 persones s'han concentrat a les escales de l'edifici del Govern de la plaça Pompeu Fabra del centre de Girona. Una portaveu ha llegit un manifest on l'Associació de Treballadores i Treballadors per la Defensa de les Institucions Catalanes (ADIC) critica durament la situació política actual.  El contingut del manifest s'articula en dues grans línies. D'una banda fa una crida a tots els treballadors públics, "siguin o no siguin independentistes", a defensar "la llibertat i la democràcia". "No es poden tancar els ulls davant de tanta injustícia i tanta vergonya", asseguren.  Aquesta situació consideren que s'ha agreujat aquest cap de setmana amb la "persecució de més polítics" per la "injusta justícia espanyola". Els treballadors de la Generalitat continuen el seu manifest assegurant que l'Estat espanyol "persegueix tot allò que no li agrada".  La segona línia del discurs és el que qualifiquen de "segrest" de les institucions catalanes per part dels que "empresonen les idees i la paraula". El manifest també afirma que els treballadors no es deixaran "ni sotmetre ni humiliar". "Ens trobaran d'aquí dempeus, amb la nostra lluita pacífica i constant", asseguren.  Un cop ha acabat la lectura del manifest, els concentrats han sortit en marxa silenciosa cap a la Plaça del Vi, per donar suport a l'activista investigat judicialment per tallar les vies del TAV a Girona.

Summary: Treballadors de la Generalitat es concentren per demanar l'alliberament de Carles Puigdemont


El conseller d'Agricultura, Jordi Ciuraneta, ha visitat aquest divendres la Cooperativa Agroindustrial Catalana de la Granadella, que acollirà el Museu de l'Oli d'aquesta població de les Garrigues. La previsió és que les obres finalitzin abans de finals d'any tot i que el museu entrarà en funcionament entre finals de gener i febrer, un cop enllestida la seva museïtzació. El conseller ha posat com exemple les iniciatives entorn de l'oleoturisme que s'estan endegant en aquesta localitat per tal de donar a conèixer el seu producte estrella i atreure visitants, amb la posada en marxa del Centre de la Cultura de l'Oli de Catalunya i, en breu, del museu. Ciuraneta ha remarcat el camí a recórrer que encara té les Garrigues en aquest àmbit.    El conseller d'Agricultura ha remarcat que s'estan fent coses però encara "no s'està fent prou" per tal de potenciar i donar a conèixer la cultura de l'oli i el propi producte en comarques com ara les Garrigues amb l'objectiu de donar a conèixer el producte i d'atreure visitants al territori. En aquest sentit, ha posat com exemple les iniciatives que s'estan endegant des de l'Ajuntament de la Granadella en l'àmbit de l'oleoturisme ja que "la tradició s'utilitza perquè la gent pugui conèixer la cultura de l'oli, que cada cop més s'ha d'anar impostant dins els mercats catalans per diferenciar el que és un bon producte".  "S'està canviant aquesta fisonomia del que són les Garrigues, apostant de manera molt clara perquè a un producte que és el fruit de l'esforç dels pagesos de la comarca se li pugui donar la imatge i el concepte que realment des de la Granadella es pot estar al món" i això "és una de les coses que necessita i força les Garrigues", així com també "autoestima" de la seva gent cap a la pròpia comarca i cap a l'oli, segons Ciuraneta. "Molts cops acabem comparant el que fan els altres sense veure la capacitat que podem tenir nosaltres si acabem conjugant tots els elements que tenim al voltant", ha remarcat.  Museu de l'Oli    Ciuraneta ha fet aquestes afirmacions durant la visita que ha dut a terme aquest divendres a la Cooperativa  de la Granadella i a la recta final de les obres del Museu de l'Oli, que estaran llestes abans de finals d'any tot i que l'equipament no està previst que s'inauguri entre finals de gener i el febrer del 2016, segons ha explicat l'alcalde Carlos Gibert.   El Museu de l'Oli, que completarà el Centre de la Cultura de l'Oli de Catalunya (CCOC) inaugurat al març a la població, estarà ubicat a les instal·lacions de la cooperativa de la Granadella, que compta amb un dels el molins d'oli més antics i més ben conservats de Catalunya. L'equipament formarà part de la xarxa de museus territorials del Museu de la Ciència i la tècnica de Catalunya (mNACTEC) on serà l'únic centre dedicat a l'oli. La rehabilitació de l'espai i la seva museïtzació té un pressupost de 300.000 euros i compta amb un ajut FEDER del 50% de la inversió.  El complex format pel CCOC i el Museu de l'Oli pretenen convertir la Granadella, i per extensió la comarca de les Garrigues, en la referència catalana de l'oli i de l'oleoturisme, segons ha dit Gibert. El museu comptarà amb guies virtuals que informaran els visitants i els explicaran la història de l'oli mitjançant codis QR, que podran llegir amb una tauleta tàctil o bé amb el telèfon mòbil. Aquests projectes s'emmarquen dins el Pla de Desenvolupament Local Oleoturisme i Economia del Coneixement de les Garrigues Altes. L'Ajuntament de la Granadella promou el projecte aportant part dels ingressos procedents de les centrals eòliques al seu municipi amb la finalitat de crear activitat econòmica i ocupació per frenar l'envelliment de la població i l'emigració de la població jove de les Garrigues.

Summary: El Museu de l'Oli de la Granadella entrarà en funcionament entre finals de gener i febrer


La consellera de la Presidència recorda que la resolució d’aquest dilluns que dona la raó a la Generalitat és la desena en aquest sentit ACN Barcelona.-La consellera de la Presidència i portaveu del Govern, Neus Munté, ha retret al govern espanyol que “desobeeixi” les sentències del Tribunal Constitucional (TC) sobre la gestió del 0,7% de l’IRPF destinat a finalitats socials. Aquest dilluns l’alt tribunal ha donat la raó a la Generalitat i ha demanat a executiu espanyol que modifiqui “sense demora” el seu marc regulador de subvencions. En la roda de premsa posterior al Consell Executiu que de manera excepcional s’ha celebrat en dilluns, Munté ha recordat que és la desena resolució del TC en aquest sentit. La consellera ha lamentat que el govern espanyol prioritzi les entitats d’àmbit estatal i discrimini les que tenen un abast català.

Summary: Munté retreu al govern espanyol que “desobeeixi” les sentències del TC sobre el 0,7% de l’IRPF


Són pocs, però finalment hi ha canvis a la part alta de la llista del PSC al Congrés per Barcelona. Després que la cap de llista in pectore, Meritxell Batet, es quedés sense rival a les primàries, el seu desig i el de la direcció del PSC era que la candidatura dels socialistes al 26-J patís poques o cap modificacions respecte del 20-D. La pressió interna –provinent sobretot de les federacions del Vallés Occidental i part de la de Barcelona- ha fet, però, que hi hagués discussió fins a la nit. Finalment, però, ha estat una proposta de Batet qui ha provocat la modificació de la llista de Barcelona. L’exdirector de campanya, home de confiança de l’antiga cap de llista, Carme Chacón, i número dos de la llista al 20-D, Germán Rodríguez, ha caigut de la candidatura i no formarà part de la llista al Congrés. El seu lloc l’ocuparà el filòsof Manuel Cruz, com a independent. Així ho ha acordat la Comissió de Llistes del PSC, que ha mantingut la pràctica totalitat de la candidatura del 20-D.  La Comissió de Llistes ha estat reunida des de les 18.30 de la tarda d’aquest divendres, i després de quasi quatre hores de reunió, han decidit rellevar així el número dos de la llista, deixant a Manuel Cruz per darrere de Meritxell Batet, i tal i com ja va passar al 20-D, Mercè Perea, José Zaragoza i Lídia Guinart ocuparan el tercer, quart i cinquè lloc de la candidatura. El sisè lloc era fa quatre mesos per a Maurici Lucena, però l’exportaveu parlamentari ja va dir fa setmanes que renunciava a repetir com a integrant de la llista. L’exdiputat Mohamed Chaib serà qui ocupi aquest espai.  Qui també ha renunciat a aparèixer a la candidatura és l’exdiputat i exdelegat del govern, Joan Rangel, que va anar al número vuit. Arnau Ramírez, que anava dos llocs més a baix, ara estarà al vuit, i al seu antic lloc, el nou cap de campanya del PSC, Gabriel Colomé. La resta de la candidatura és calcada a la del 20-D. Així, les aspiracions i moviments de l’exprimer secretari del PSC, Pere Navarro, per aparèixer als primers llocs de la candidatura al Congrés, han quedat en res. De nou, Navarro es queda fora de la llista, malgrat la pressió de la seva federació.  Pel que fa als caps de llista de Girona, Lleida i Tarragona, la comissió de Llistes ha decidit repetir la fórmula del 20-D i que Marc Lamuà, Mònica Lafuente i Joan Ruiz tornin a encapçalar les candidatures. Pel que fa al Senat, la tònica és la mateixa i el PSC tornarà a tenir a Carles Martí, Erika Torregrossa i Xavier Grau, com a candidats per Barcelona. D’aquesta manera, Martí repeteix aquí tot i haver intentat aspirar a disputar-li el cap de llista al Congrés a Batet en unes primàries, i haver-se acabat retirant abans de la presentació dels avals necessaris.

Summary: Germán Rodríguez cau de la llista del PSC i l’independent Manuel Cruz ocuparà el número dos de Batet al Congrés


El vicepresident del Govern de la Generalitat i conseller d'Economia, Pere Aragonès, viatjarà aquest divendres a Madrid per reunir-se amb la ministra d'Economia, Nadia Calviño, per primer cop des que tots dos són al seu càrrec. Després d'haver-se vist ja amb altres membres de l'executiu de Pedro Sánchez com la ministra d'Hisenda, Maria Jesús Montero, o la vicepresidenta espanyola, Carmen Calvo, Aragonès tindrà ara un primer contacte amb Calviño. Segons fonts del Departament d'Economia,  la reunió servirà per parlar de la conjuntura econòmica, la situació de la banca pública i el Brexit, entre altres, però no està previst abordar la negociació dels pressupostos ni tampoc aspectes econòmics derivats de les reunions bilaterals.  (Aquest teletip substitueix el publicat a les 17:20h, en què, per un error de la font informant, es deia que la reunió serviria per negociar contingut econòmic fruit de les reunions bilaterals. El teletip original ha estat degudament modificat.)

Summary: ANUL·LA L'ANTERIOR:Aragonès es reuneix aquest divendres amb Calviño a Madrid per parlar sobre la conjuntura econòmica


L'organisme de prevenció de la tortura de les Nacions Unides realitzarà la seva primera visita a l'Estat aquest diumenge. Durant diversos dies la delegació visitarà presons, comissaries, centres d'internament d'estrangers, centres de detenció per a dones i joves i hospitals psiquiàtrics amb l'objectiu d'avaluar el tracte que hi reben els interns. També analitzaran com es protegeixen contra la tortura i els maltractaments. Felipe Villavicencio, cap de la delegació, ha explicat que a més de conèixer de primera mà la situació de les persones en els diferents centres es discutirà amb les autoritats i amb el Mecanisme Nacional de Prevenció de la Tortura d'Espanya "com reforçar els drets i millorar les condicions de detenció". Un cop finalitzi la visita, a partir del dia 26, el subcomitè presentarà unes observacions preliminars confidencials al govern espanyol. La delegació la integren, a més de Felipe Villavicencio (Perú), Roberto Michel Fehér Pérez (Uruguai), Lorena González Pinto (Guatemala), Abdallah Ounnir (Marroc) i Nora Sveaass (Noruega).  Durant aquests dies els experts es reuniran, segons han explicat les Nacions Unides en un comunicat, amb funcionaris governamentals, el Mecanisme de Prevenció de la Tortura de l'Estat i representants de la societat civil. L'objectiu de les trobades serà "buscar formes d'enfortir els esforços de les autoritats per prevenir i eliminar la tortura i altres tractes cruels, inhumans o degradants". El Subcomitè per a la Prevenció de la Tortura té el mandat de visitar tots els estats parts del Protocol Facultatiu de la Convenció contra la Tortura. Per la seva banda, els estats tenen l'obligació d'establir un òrgan de vigilància. L'Estat va establir el mecanisme nacional preventiu l'any 2009 i el va atribuir al Defensor del Poble.

Summary: Una delegació del grup de Prevenció de la Tortura de l'ONU visitarà presons i CIE d'Espanya per primer cop


El conseller d'Educació, Josep Bargalló, ha anunciat l'elaboració d'un mapa per fomentar la formació professional a l'Alt Pirineu. L'objectiu d'aquest mapa és atendre les ''necessitats del territori'' i al mateix temps, atraure alumnes de fora, com ha és en el cas dels esports. En una visita a centres del Pallars Sobirà, Bargalló s'ha referit al compromís del Govern per ''escoltar aquesta diversitat'' i estar al costat de les comarques del Pirineu i oferir solucions''. Després de recórrer ahir dijous també el Pallars Jussà, Bargalló ha comentat que així li han traslladat els alcaldes i directors d'institut, de manera que ha pogut constatar la necessitat d'oferir una millor oferta d'FP en aquestes comarques, lligada al territori, més dúctil, al voltant de la natura, l'esport i el sector primari. Bargalló ha arribat a primera hora d'aquest divendres amb l'alcalde de Sort, Raimon Monterde, a l'Institut Hug Roger III per mantenir una reunió amb l'equip directiu del centre. L'Institut ofereix ESO, Batxillerat, i els cicles formatius de Conduccions d'Activitats fisicoesportives en el Medi Ambient, Activitats comercials, Gestió administrativa i Sistemes microinformàtics i Xarxes, Animació d'activitats físiques i esportives, i Guia, informació i Assistències Turístiques. En acabar, el conseller i l'alcalde han visitat l'Escola Àngel Serafí i Casanoves, una escola d'educació infantil i primària amb 287 alumnes matriculats i una plantilla docent de 27 mestres. L'escola forma part de la Xarxa de competències bàsiques i participa en programes intergeneracionals i d'intercanvi com Erasmus + KA2. El conseller ha recorregut algunes de les aules i s'ha reunit amb l'equip directiu del centre. Posteriorment, Bargalló s'ha traslladat a Llavorsí, on l'ha rebut l'alcalde Josep Vidal. Allà ha visitat en primer lloc l'escola de la localitat, que forma part de la Zona Escolar Rural (ZER) Alt Pallars Sobirà, conjuntament amb les escoles de Vall de Cardós, de Tírvia, d'Alins i de Rialp. L'escola té 24 alumnes, i participa en projectes com ara el Pla TAC, el Projecte de convivència, o el Projecte d'escola i família. Alhora, també potencia activitats com els tallers de robòtica, la Ràdio a l'escola, l'aprenentatge integrat de continguts i llengües estrangeres (AICLE), i l'art a l'escola. Bargalló també ha visitat l'Ajuntament per signar el llibre d'honor i la llar d'infants, que es troba situada a la segona planta del consistori. La darrera població que ha visitat el conseller ha estat Esterri d'Àneu, acompanyat de l'alcalde del municipi, Joan Blanco. Bargalló ha fet un recorregut per l'Escola La Closa i ha mantingut una reunió amb l'equip directiu. El centre té 115 alumnes entre P3 i 6è de primària, molts dels quals provenen de localitats properes del Pallars. El centre treballa en projectes de foment de la lectura, l'Ara Escric i l'Esport blanc escolar. Després, el titular d'Educació ha anat a l'Institut Morelló – que comparteix edifici amb l'Escola La Closa –, ha conegut diferents espais del centre i s'ha reunit amb l'equip directiu. L'institut té 105 alumnes matriculats entre 1r i 4t d'ESO. Alguns dels projectes més rellevants que duen a terme són la introducció de la impressió 3D a les diferents àrees docents, el voluntariat de Serveis a la comunitat, o la implementació de guies d'itineraris a peu per les Valls d'Àneu com a projecte de recerca.

Summary: Bargalló anuncia un mapa de la formació professional a l'Alt Pirineu